2017-yilda gʻoʻza defoliatsiyasini oʻz vaqtida va samarali oʻtkazish boʻyicha kompleks tashkiliy chora-tadbirlar toʻgʻrisida

21.08.2017
2017-yil 21-avgustdagi O‘zbekiston Respublikasi Prezidentining PQ-3229-son qarori
G‘oʻzani sifatli defoliatsiya qilish, paxta hosilini erta muddatlarda yigʻishtirib olish va paxta terish mashinalaridan samarali foydalanish uchun dalalarni oʻz vaqtida tayyorlash maqsadida:


1. O‘zbekiston Respublikasi Qishloq va suv xoʻjaligi vazirligining Qoraqalpogʻiston Respublikasi Vazirlar Kengashi va viloyatlar hokimliklari bilan kelishilgan 2017-yilda gʻoʻza defoliatsiya qilinadigan maydonlar va uning maqbul muddatlari toʻgʻrisidagi 1-ilovaga muvofiq takliflari qabul qilinsin.


2. Qoraqalpogʻiston Respublikasi Vazirlar Kengashi, viloyatlar va tumanlar hokimliklari chigit ekish muddatlari, navi va gʻoʻzaning yetilish davri, joylardagi ob-havo-iqlim sharoitlarini, koʻsak ochilishi sur’atlarini hisobga olgan holda tumanlar va fermer xoʻjaliklari boʻyicha gʻoʻzani 1-ilovada belgilangan maydonlar va muddatlarda defoliatsiya oʻtkazish yuzasidan aniq chora-tadbirlar koʻrsinlar.


G‘oʻza defoliatsiyasining belgilangan muddatlarda va sifatli oʻtkazilishi hamda defoliantlarni ishlatish normalari va tavsiyalariga qat’iy rioya etilishi uchun shaxsiy javobgarlik Qoraqalpogʻiston Respublikasi Vazirlar Kengashi Raisi, viloyatlar va tumanlar hokimlari, “O‘zagrokimyohimoya” AJ rahbarlari zimmasiga yuklansin.


3. O‘zbekiston Respublikasi Bosh vazirining oʻrinbosari - Qishloq va suv xoʻjaligi vaziri Z.T.Mirzayev:


besh kun muddatda defoliatsiyaga tayyorgarlik koʻrish va uni oʻtkazish ishlarini muvofiqlashtiruvchi respublika ekspert ishchi komissiyasini, shuningdek Qoraqalpogʻiston Respublikasida, viloyatlar va tumanlarda ekspert ishchi komissiyalarni shakllantirsin, ularning tarkibiga O‘zbekiston Respublikasi Qishloq va suv xoʻjaligi vazirligi, “O‘zpaxtasanoat”AJ, O‘zbekiston “Sifat” markazi, “O‘zagrokimyohimoya” AJ mutaxassislarini kiritib, ularning zimmasiga gʻoʻza defoliatsiyasi ishlari tashkil etilishi va kompleks chora-tadbirlar amalga oshirilishi yuzasidan tizimli nazoratni ta’minlashga doir aniq vazifalar yuklasin;


defoliatsiya ishlari oʻtkazilishi yuzasidan qat’iy va doimiy nazoratni ta’minlasin hamda agrotexnika tadbirlarini oʻtkazish borasida belgilangan muddatlar va me’yorlarga rioya etishni ta’minlamayotgan mansabdor shaxslarga nisbatan qat’iy javobgarlik choralarini koʻrsin.


4. Qoraqalpogʻiston Respublikasi Vazirlar Kengashi, viloyatlar hokimliklari, O‘zbekiston Respublikasi Qishloq va suv xoʻjaligi vazirligi, “O‘zagrokimyohimoya” AJ, “O‘zagroservis” AJ joriy yilning 31-avgustigacha boʻlgan muddatda:


fermer xoʻjaliklari boʻyicha defoliatsiya oʻtkaziladigan maydonlarni aniqlasinlar va har bir tumanni defoliantlar bilan ta’minlash hamda ularni alohida ajratilgan joylarda tayyorlash uchun tegishli shart-sharoitlar yaratish, defoliatsiyani tashkil etish va maqbul muddatlarda oʻtkazish tadbirlarini - “yoʻl xarita”larini ishlab chiqsinlar. G‘oʻza defoliatsiya qilinadigan maydonlarni belgilashda urugʻlik goʻza maydonlari hisobga olinmasin;


yerda ishlatiladigan texnikalardan toʻliq foydalanishni ta’minlashga e’tibor qaratib, defoliatsiyani yerda bajariladigan usullar bilan oʻtkazish uchun texnik vositalar va apparatlar tayyorlanishini tugallasinlar;


gʻoʻza maydonchalarini tayyorlashni tugallasinlar va ularda defoliantlar eritmasini tayyorlash uchun zarur idishlar va boshqa texnik vositalar mavjud boʻlishini ta’minlasinlar.


5. “O‘zbekiston havo yoʻllari” milliy aviakompaniyasi “O‘zagrokimyohimoya” AJ buyurtmanomalari boʻyicha gʻoʻza defoliatsiyasini oʻtkazish uchun samolyotlar ajratsin va ularning 2-ilovaga muvofiq 2017-yil 31-avgustgacha mintaqalarga yetib borishini ta’minlasin.


Viloyatlar hokimliklari joriy yilning 31-avgustiga qadar maxsus aerodromlar tayyorlanishini, shu jumladan uchuvchilar uchun zarur maishiy sharoitlar yaratilishini tugallasinlar.


6. O‘zbekiston Respublikasi Bosh prokuraturasi defoliatsiya oʻtkazilishi yuzasidan qat’iy nazorat oʻrnatsin hamda defoliantlarni qoʻllash me’yorlariga rioya etilishi va defoliatsiyaning belgilangan muddatlarda oʻtkazilishiga alohida e’tibor qaratsin.


7. “O‘zneftmahsulot” AJ yonilgʻi-moylash materiallarining zarur zaxirasini yaratsin hamda purkagichlar va samolyotlar ishlarini ta’minlash uchun gʻoʻzani defoliatsiya qilish davrida ularning belgilangan tartibda uzluksiz yetkazib berilishini tashkil etsin.


8. O‘zbekiston Respublikasi Vazirlar Mahkamasi huzuridagi Davlat xaridi uchun qishloq xoʻjaligi mahsulotlarini yetishtirish va qishloq xoʻjaligini texnika bilan jihozlashni maqsadli moliyalashtirish jamgʻarmasi bir hafta muddatda, asoslangan buyurtmanomalarga binoan tijorat banklariga fermer xoʻjaliklari uchun gʻoʻza defoliatsiyasini oʻtkazishga zarur kredit mablagʻlarini, kelgusida ulardan defoliantlar xarid qilish hamda “O‘zagrokimyohimoya” AJ va «SAR» aviakompaniyasi xizmatlariga haq toʻlash uchun foydalanish maqsadida, belgilangan tartibda ajratsin.


9. Mazkur qarorning ijrosini nazorat qilish O‘zbekiston Respublikasi Bosh vazirining oʻrinbosari - Qishloq va suv xoʻjaligi vaziri Z.T.Mirzayev, Qoraqalpogʻiston Respublikasi Vazirlar Kengashi Raisi, viloyatlar va tumanlar hokimlari, “O‘zagrokimyohimoya” AJ raisi U.A.Axunov zimmasiga yuklansin.
O‘zbekiston Respublikasi

          Prezidenti                                                                                          Sh.Mirziyoyev